TGCI จ่อขยายตลาดตปท. ฟุ้งกำไรโตถึง Q4ดึงต่างชาติร่วมทุน ลุยธุรกิจพลังงานทดแทน
TGCI เผยงบ Q3/58 ดี โตต่อเนื่องถึง Q4/58 รับช่วงไฮซีซั่น พร้อมขยายธุรกิจต่างประเทศรับ AEC ล่าสุดผู้ถือหุ้นอนุมัติให้แตกไลน์ธุรกิจพลังงานทดแทน พร้อมดึงต่างชาติร่วมทุน ตั้งเป้ากำลังการผลิตไฟฟ้าไว้ที่ 50 MW ปลายปี 58 เริ่มธุรกิจผลิตและจำหน่ายน้ำดื่มกระจายความเสี่ยงและเพิ่มช่องทางรายได้
21 ต.ค. 2558

บล.เคทีบี (ประเทศไทย) ระบุในบทวิเคราะห์ (21 ต.ค.) ว่า บริษัท ไทย-เยอรมัน เซรามิค อินดัสทรี่ จำกัด (มหาชน) หรือ TGCI ทำธุรกิจผลิตกระเบื้องเซรามิก และเป็นเจ้าของนิคมอุตสาหกรรมหนองแค จ.สระบุรี โดยมี SCC เป็นผู้ถือหุ้นใหญ่ (74.71%)
ขณะที่บริษัทเปิดเผยถึงงบไตรมาส 3 ปี 2558 ว่าจะออกมาดี และเติบโตต่อเนื่องไปถึงไตรมาส 4 ปี 2558 ที่เป็นช่วงไฮซีซัน บวกกับการกระตุ้นเศรษฐกิจของรัฐฯช่วยหนุนกำลังซื้อ ซึ่งจะส่งผลบวกต่อยอดขาย หลังจากกำไรสุทธิในไตรมาส 2 ปี 2558 อยู่ที่ 85 ล้านบาท ลดลง 15% จากช่วงเดียวกันในปีก่อนเป็นผลมาจากกำไรจากการขายที่ดินของนิคมอุตสาหกรรมลดลง ซึ่งเฟส 1 ยังมีที่ดินเหลือเพื่อขายอยู่ และได้รับความสนใจจากกลุ่มทุนต่างประเทศ อย่างไรก็ตามบริษัทฯ เตรียมซื้อที่ดิน เพื่อทำนิคมอุตสาหกรรมหนองแค เฟส 2 เพื่อขายให้กับนักลงทุนทั้งในและต่างประเทศ
ในส่วนของธุรกิจเซรามิกมีเป้าหมายขยายตลาดในต่างประเทศ เพื่อรองรับการเปิด AEC โดยเพิ่มตัวแทนจำหน่ายในประเทศใหม่ๆ จะเป็นปัจจัยที่ช่วยหนุนผลประกอบการของบริษัทฯให้เติบโตขึ้น ล่าสุดผู้ถือหุ้นอนุมัติให้แตกไลน์ธุรกิจพลังงานทดแทน โดยดึงต่างชาติเข้ามาร่วมทุน หากสำเร็จ บริษัทฯ ตั้งเป้ากำลังการผลิตไฟฟ้าไว้ที่ 50 MW และปลายปี 2558 จะเริ่มธุรกิจผลิตและจำหน่ายน้ำดื่ม เพื่อกระจายความเสี่ยงและเพิ่มช่องทางรายได้ให้กับบริษัทฯ เป็นปัจจัยหนุนต่อการเติบโตอย่างมีเสถียรภาพของธุรกิจ